Document ID: 32004R0710

Κανονισμός (ΕΚ) αριθ. 710/2004 της Επιτροπής
της 16ης Απριλίου 2004
περί παρεκκλίσεως από τον κανονισμό (ΕΚ) αριθ. 780/2003 για το άνοιγμα και τον τρόπο διαχείρισης δασμολογικής ποσόστωσης για καταψυγμένο βόειο κρέας υπαγόμενο στην κλάση ΣΟ 0202 και προϊόντα υπαγόμενα στον κωδικό ΣΟ 0206 29 91
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), και ειδικότερα το άρθρο 32 παράγραφος 1 πρώτο εδάφιο,
Εκτιμώντας τα ακόλουθα:
(1) Ο κανονισμός (ΕΚ) αριθ. 780/2003 της Επιτροπής(2) άνοιξε και πρόβλεψε τον τρόπο διαχείρισης δασμολογικής υποποσόστωσης II για 34450 τόνους κατεψυγμένου βοείου κρέατος, με αύξοντα αριθμό 09.4003, για την περίοδο από την 1η Ιουλίου 2003 έως τις 30 Ιουνίου 2004, υποδιαιρούμενη σε δύο εξαμηνιαίες περιόδους.
(2) Προκειμένου να επιτραπεί στους συναλλασσόμενους που είναι εγκατεστημένοι στην Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία να επωφεληθούν από την υποποσόστωση II από την 1η Μαΐου 2004, οι διαθέσιμες ποσότητες κατά την περίοδο της υποποσόστωσης από την 1η Ιανουαρίου έως τις 30 Ιουνίου 2004 υποδιαιρούνται σε δύο μερίδες αναλογικώς με την πάροδο του χρόνου κατ' εφαρμογή του κανονισμού (ΕΚ) αριθ. 2341/2003 της Επιτροπής(3). Σύμφωνα με τον κανονισμό αυτό, οι αιτήσεις πιστοποιητικών μπορούν να υποβάλλονται στο διάστημα 5 έως 8 Ιανουαρίου 2004 και 3 έως 7 Μαΐου 2004.
(3) Η περίοδος που αντιστοιχεί στη δεύτερη μερίδα διαρκεί δύο μόνο μήνες. Οι διαθέσιμες ποσότητες για την περίοδο αυτή είναι επίσης σχετικά μικρές. Προκειμένου να βελτιωθεί η χρήση των πιστοποιητικών εισαγωγής για προϊόντα κρέατος υπαγόμενα στην υποποσόστωση II για την περίοδο αυτή, ενδείκνυται να προβλεφθεί παρέκκλιση από το πρώτο εδάφιο του άρθρου 14 παράγραφος 7 του κανονισμού (ΕΚ) αριθ. 780/2003 επιτρέποντας σε όλους τους δικαιούχους κατόχους πιστοποιητικών εισαγωγής, δίχως ποσοτικό περιορισμό, τον εκτελωνισμό για ελεύθερη κυκλοφορία κρέατος που ήταν προηγουμένως αποθηκευμένο στο πλαίσιο του κοινοτικού συστήματος δεσμευμένης αποθεματοποίησης.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 14 παράγραφος 7 πρώτο εδάφιο του κανονισμού (ΕΚ) αριθ. 780/2003, οι δικαιούχοι κάτοχοι πιστοποιητικών εισαγωγής που εκδόθηκαν μετά την 1η Μαΐου 2004 στο πλαίσιο του κανονισμού (ΕΚ) αριθ. 2341/2003 μπορούν, χωρίς ποσοτικό περιορισμό, να θέσουν σε ελεύθερη κυκλοφορία κρέας το οποίο ήταν προηγουμένως αποθηκευμένο στο πλαίσιο του κοινοτικού συστήματος δεσμευμένης αποθεματοποίησης.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Απριλίου 2004.

Labels: 3
17